Kun ostoksia maksaa tavallisella maksu- eli debit-kortilla, veloitetaan maksu tililtä saman tien. Se ei siis mahdollista ostosten tekemistä korttiin liittyvän tilin katetta suuremmalla summalla. Täten pelkällä maksukortilla etenkään suurempien hankintojen tekeminen ei ole aina mahdollista. Luottokortilla maksettaessa laskutuskauden aikana tehdyt maksut kootaan yhdelle laskulle, joka lähetetään asiakkaalle laskutuskauden lopussa. Luottokortit mahdollistavat yleensä vähintään 30 päivää korotonta maksuaikaa. Laskutuskauden aikana voi siis tehdä suurempiakin hankintoja ja maksaa ne vasta palkkapäivänä.
Kortin varsinainen luotto-ominaisuus tarkoittaa sitä, että maksaminen onnistuu tarvittaessa myös korottoman maksuajan jälkeen. Korkoa alkaa kertyä korottoman maksuajan päätyttyä. Harkiten käytettynä luottokortti on siis järkevä ja joustavampi vaihtoehto tavalliselle maksukortille tai pikalainoille.